Harvoin löytää niin mielipiteitä jakavaa kulttuurituotetta kuin dokumenttielokuva The Red Pill. Sitä pidetään sekä misogyynisen miesasialiikkeen valkopesuna että raikkaana puheenvuorona, jossa kerrankin miesten asema ja ongelmat otetaan vakavasti. Siksi se piti katsoa.

Pöydän toiselta puolelta kuuluu turhautunutta tuhinaa, kun lopputekstit alkavat rullata. Haemme kuitenkin vielä Olga Palon ja Minja Koskelan kanssa kupposet kuumaa ennen kuin alamme purkaa näkemäämme.

”Päällimmäisenä tunnen valtavaa turhautumista, sillä feministisessä keskustelussa pitää jatkuvasti oikoa väärinkäsityksiä”, Palo aloittaa.